***Rokovací poriadok na VZ SZZ 31.3. 2019***

*VZ je najvyšším orgánom SZZ. Na VZ-SZZ sú oprávnení zúčastniť sa zástupcovia športových klubov, športovcov, športových odborníkov a ďalších členov Zväzu alebo zástupcovia zvolení športovými klubmi, športovcami, športovými odborníkmi a ďalšími členmi Zväzu s hlasovacím právom podľa kľúča, ktorý je zohľadnený v stanovách. Zúčastňujú sa na ňom riadni a čestní členovia a tretie osoby podľa týchto stanov.*

*VZ-SZZ  môže rozhodnúť o zmene alebo doplnení navrhovaného programu VZ‑SZZ avšak len na návrh oprávnenej osoby zúčastniť sa na riadnom VZ-SZZ s hlasovacím právom predloženým najneskôr na VZ-SZZ pred schvaľovaním programu a to za podmienky, že riadne VZ-SZZ je uznášaniaschopné pričom na prijatie uznesenia o zmene alebo doplnení programu VZ-SZZ sa vyžaduje nadpolovičná väčšina.*

*V otázke ktorá nie je súčasťou schváleného programu môže VZ-SZZ prijať len odporúčania.*

*VZ-SZZ volí predsedu VZ-SZZ, zapisovateľa zápisnice z VZ-SZZ, volí 2 overovateľov zápisnice z VZ-SZZ, volí 3 členov mandátovej komisie VZ-SZZ, volí 3 členov návrhovej komisie VZ-SZZ a volí 3 členov volebnej komisie VZ-SZZ,*

*VZ-SZZ schvaľuje čestných členov SZZ na základe návrhu členov SZZ alebo VV-SZZ.*

*V zmysle čl. X. bod 10.6. sa na VZ-SZZ zúčastňujú:*

* *prezident SZZ, viceprezident SZZ a členovia VV-SZZ*
* *kontrolór SZZ*
* *generálny sekretár SZZ*
* *delegáti členov SZZ*
* *členovia KK-SZZ*
* *čestní členovia*
* *pozvaní hostia*
* *predsedovia odborných komisií, ktorí nie sú členmi VV-SZZ alebo delegátmi členov SZZ*
* *reprezentační tréneri všetkých vekových kategórií vo všetkých štýloch zápasenia*
* *zástupcovia najmenej 50 športovcov, alebo asociácia športovcov, ktorí si zvolia svojho delegáta*

*V zmysle čl. X. bod 10.7. majú zo zúčastnených hlasovacie právo nasledovné osoby:*

* *za riadnych členov SZZ, ktorí mali Klub v predchádzajúcom kalendárnom roku konania VZ-SZZ a skončili v hodnotení Klubov podľa bodu 10.8 na 1. až 4. mieste – zastupujú 5 delegáti,*
* *za riadnych členov SZZ, ktorí mali Klub v predchádzajúcom kalendárnom roku konania VZ-SZZ a skončili v hodnotení Klubov podľa bodu 10.8 na 5. až 8. mieste - zastupujú 4 delegáti,*
* *za riadnych členov SZZ, ktorí mali Klub v predchádzajúcom kalendárnom roku konania VZ-SZZ a skončili v hodnotení Klubov podľa bodu 10.8 na 9. až 12. mieste – zastupujú 3 delegáti,*
* *za členov SZZ, ktorí mali Klub v predchádzajúcom kalendárnom roku konania VZ‑SZZ a skončili v hodnotení Klubov podľa bodu 10.8 na 13. až 16. mieste – zastupujú 2 delegáti,*
* *ostatní členovia SZZ, ktorí mali Klub v predchádzajúcom kalendárnom roku konania VZ-SZZ a skončili v hodnotení Klubov podľa bodu 10.8 na 17. a nasledujúcich – zastupuje 1 delegát.*
* *reprezentační tréneri zvolení vo výberovom konaní alebo poverení vedením štátnej reprezentácie jednotlivých vekových kategórií vo všetkých štýloch zápasenia, z ktorých má každý 1 hlas ako delegát na VZ-SZZ.*
* *zástupcovia najmenej 50 športovcov, alebo asociácia športovcov, ktorí si zvolia svojho delegáta s 1 hlasom*

*Delegátom VZ-SZZ s právom hlasovať nemôže byť funkcionár Zväzu len na základe výkonu funkcie v orgáne Zväzu.*

*Členovia SZZ, ktorí majú právo účasti na VZ-SZZ, sú povinní oznámiť VV-SZZ najneskôr 7 dní pred VZ-SZZ zoznam poverených delegátov a priložiť písomné poverenia. Členom VZ-SZZ, ktorý zastupuje Klub SZZ je štatutárny orgán Klubu SZZ a písomne poverený delegát. V prípade, ak sa nemôže poverený delegát zúčastniť VZ-SZZ z dôvodu mimoriadnych okolností, môže člen SZZ poveriť iného delegáta, najneskôr však do ukončenia prezentácie VZ-SZZ. Volený delegát VZ-SZZ sa zúčastňuje na zasadnutí VZ-SZZ osobne alebo ho môže zastúpiť jeho náhradník volený rovnakým spôsobom. Volený člen alebo jeho náhradník preukazuje oprávnenie zúčastniť sa na zasadnutí VZ-SZZ predložením zápisnice o jeho zvolení najneskôr 7 dní pred VZ-SZZ Výkonnému výboru SZZ.*

*Hlasovacie právo na VZ-SZZ majú zúčastnené osoby podľa bodu 10.7. týchto stanov v zmysle kľúča delegátov. Delegáti (fyzické osoby) musia byť osoby staršie ako 18 rokov. Právo delegáta, člena SZZ zúčastňovať sa a hlasovať na VZ-SZZ je neprenosné. Mandátová komisia overuje a sčítava počet zúčastnených osôb na VZ-SZZ, overuje, sčítava a vyhodnocuje platnosť mandátov.*

*VZ-SZZ je uznášaniaschopné, ak je na rokovaní VZ-SZZ prítomná nadpolovičná väčšina všetkých oprávnených delegátov. Ak zasadnutie VZ-SZZ nie je uznášaniaschopné ani hodinu po oznámení začiatku zasadnutia, na prijatie rozhodnutia VZ-SZZ je potrebná nadpolovičná väčšina hlasov prítomných delegátov s právom hlasovať.*

*VZ-SZZ rozhoduje hlasovaním tajnou alebo verejnou voľbou, rozhodnutie VZ-SZZ má formu uznesenia. Na prijatie uznesenia sa vyžaduje súhlas nadpolovičnej väčšiny prítomných delegátov s výnimkou hlasovaní v zmysle bodu 10.5. stanov. O spôsobe hlasovania verejnou alebo tajnou voľbou rozhoduje VZ-SZZ. O personálnych otázkach sa rozhoduje tajnou voľbou.*

*Návrhová komisia predkladá znenie uznesenia na prijatie a schválenie VZ-SZZ.*

*Volebná komisia sčítava hlasy a overuje platnosť hlasovania o uzneseniach VZ-SZZ.*

*Z rokovania VZ SZZ bude vyhotovená zápisnica spísaná zapisovateľom a schválená dvomi overovateľmi zápisnice.*

*V Bratislave, 31.3. 2019*